
הכנסת העשרים
מושב שני
<פרוטוקול מס' 169>
מישיבת ועדת הכספים
יום רביעי, כ"ט בחשון התשע"ו (11 בנובמבר 2015), שעה 17:30
<סדר היום:>
<הצעת חוק התקציב לשנות התקציב 2015 ו-2016, התשע"ה-2015>
נכחו:

<חברי הוועדה:> 
משה גפני – היו"ר
דוד ביטן 
איתן ברושי
באסל גטאס
יצחק וקנין 
מכלוף מיקי זוהר
אחמד טיבי

מנואל טרכטנברג
מיקי לוי

אראל מרגלית
רחל עזריה
עודד פורר 
נורית קורן 
יואב קיש
חברי הכנסת:
קארין אלהרר

עמר בר-לב

עיסאווי פריג'

עפר שלח

סתיו שפיר
<מוזמנים:> 
	זמר בלונדהיים
	–
	עו"ד, משרד המשפטים


<ייעוץ משפטי: >
שגית אפיק
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<הצעת חוק התקציב לשנות התקציב 2015 ו-2016, התשע"ה-2015>
<היו"ר משה גפני:>
אני פותח את ישיבת ועדת הכספים. על סדר היום הצעת חוק התקציב לשנות התקציב 2015 ו-2016, התשע"ו-2015.
<מיקי לוי (יש עתיד):>
אדוני היושב ראש, האם המספרים התכנסו? האם תקציב הביטחון יוגש? האם התקציב הכללי יובא בפני ועדת הכספים בהיעדר תקציב ביטחון?

<קריאה:>
יש לי הצעה לתשובה: בעזרת השם.

<סתיו שפיר (המחנה הציוני):>
אדוני, האם אנחנו הולכים לבחירות?

<היו"ר משה גפני:>
אין אדם נוקף אצבעו מלמטה אלא אם כן נגזר עליו מלמעלה.

רבותי, אני פותח את ישיבת הוועדה.

<אחמד טיבי (הרשימה המשותפת):>
ואני נאלץ לסגור אותה.

<עיסאווי פריג' (מרצ):>
גפני, שאלה. אם ניסן היה במקומך, איך הוא היה מתנהג?

<היו"ר משה גפני:>
הרבה יותר טוב.

<עיסאווי פריג' (מרצ):>
לא, באמת. אם ניסן היה במקומך, איך הפטיש היה עובד?

<סתיו שפיר (המחנה הציוני):>
היה מגרש את כל חברי האופוזיציה ועושה כאן הצבעה ברוב של שניים על אחד.

<היו"ר משה גפני:>
אני לא יודע איך הוא היה מתנהג. אני יכול להגיד לך, אתה לא היית בכל הישיבות, שבכל הישיבות היה דיאלוג עם האופוזיציה.

<מנואל טרכטנברג (המחנה הציוני):>
רוח טובה.

<היו"ר משה גפני:>
אפילו חוק ששינסקי שהוא חוק שלכאורה כולם הסכימו עליו, הוא היה צריך להיכנס כמו שהוא נכנס בכחול ולצאת כמו בכחול, בכל אופן היה שינוי לגבי השימושים בכסף. אני לא בטוח שבקדנציה הקודמת זה היה קורה. לא בטוח. יכול להיות שכן.  הקואליציה והאופוזיציה פעלה ואין חוק שלא היה בו שינוי.  נכנס הגדלת היצע הדירות, נכנס חוק ונעשו שם הטבות למחוסרי דיור במשכנתאות.

<אראל מרגלית (המחנה הציוני):>
אדוני היושב ראש, אנחנו שומעים שערב אישור התקציב יש פתאום כספים קואליציוניים נוספים שאמורים לעבור ממקום למקום ואנחנו רוצים להבין אם אחרי הסיפור של תקציב הביטחון, האם אנחנו עומדים להיתקל בצונאמי של כספים קואליציוניים נוספים.

<היו"ר משה גפני:>
רבותיי, קודם כל אני מתנצל על העיכוב בפתיחת הישיבה, על הדחייה. היינו צריכים להתחיל בשעה 16:00 ודחיתי את  הפתיחה. אמרנו שאחרי ההצבעות נתכנס וזה היה בערך ב-16:00 אבל דחינו את זה ל-17:00 ואחרי כן ל-17:30. האמת היא שיש כאלה שאומרים לי, לא חשוב מי, שאני אסחב עדיין את הזמן. יש בעיות. קודם כל, לדעתי הבעיות  בתקציב הביטחון הן בעיות פורמליות אבל הן בעיות שכנראה נפתרות. אם המצב הוא כזה שבעצם נאשר את תקציב הביטחון כפי שהוא ועל זה אני עומד, והוא יעבור כמות שהוא, לא עם תוספות של הסתייגויות ודברים מהסוג הזה כשאנחנו נכנסים לבעיות מסוגים שונים, אם הוא עובר כמות שהוא - - -

<אראל מרגלית (המחנה הציוני):>
כלומר, 56.1.

<היו"ר משה גפני:>
כן. לאחר שראש הממשלה ושר האוצר יגיעו להסכמה על תקציב הביטחון וזה יהיה במסגרת ההעברה  ואנחנו נחקור אותם עד תום כאשר תגיע לכאן ההעברה, זה הפתרון הרע במיעוטו. אנחנו לא נכנסים לבעיות  משפטיות ולא נכנסים לבעיות אחרות. זה דבר שהיה פעם.

<מנואל טרכטנברג (המחנה הציוני):>
יש עם זה בעיה  משפטית. בוא נשים את הדברים על השולחן.

<היו"ר משה גפני:>
אבל אז הוועדה המשותפת צריכה להתכנס.

<סתיו שפיר (המחנה הציוני):>
אבל יש בעיה משפטית אחרת.

<מנואל טרכטנברג (המחנה הציוני):>
אם הוועדה המשותפת מתכנסת על אותו תקציב בדיוק, אז מה? היא תצביע בעד אותו תקציב שהיא דחתה בשאט נפש לפני כן? כאשר הסיבה לדחייה  של הוועדה הייתה ראשית, שהתקציב הזה הוא לא ראוי ולא מתאים לצרכים של צה"ל, ושנית, שמשרד הביטחון וצה"ל  לא מוכנים למסחרה הזאת שחוזרת על עצמה כל פעם.

<עיסאווי פריג' (מרצ):>
אבל מה עם המזוודה שראש הממשלה מביא מארצות הברית?

<היו"ר משה גפני:>
חבר הכנסת טרכטנברג, אנחנו ועדת הכספים, יש לנו ממשק לוועדה המשותפת, הרי ההצעות שעלו כאן היו הצעות מאוד קשות שאני דחיתי אותן. 

<אראל מרגלית (המחנה הציוני):>
11 ההסתייגויות שצחי הנגבי חשב עליהן, זה דבר שאתם רואים אותו כמתווה פסול ומסכימים אתן.

<היו"ר משה גפני:>
אנחנו מבחינתנו מאשרים את הסכם המסגרת כאשר אנחנו יודעים בעיניים פקוחות שזה באמת רע אבל אנחנו יודעים שתקציב הביטחון יגדל ואנחנו לא יודעים בכמה.

<סתיו שפיר (המחנה הציוני):>
אנחנו יודעים מה המקור התקציבי להגדלת תקציב הביטחון?

<היו"ר משה גפני:>
לא. לא דנו בזה.

<סתיו שפיר (המחנה הציוני):>
אם אנחנו לא יודעים מה המקור התקציבי - - -

<היו"ר משה גפני:>
אנחנו לא מגדילים. 

<סתיו שפיר (המחנה הציוני):>
אתה אומר שיש סיכום שיגדל במהלך השנה.

<היו"ר משה גפני:>
אנחנו לא נאשר את ההגדלה אם לא נדע מה המקור.

<מיקי לוי (יש עתיד):>
כל השאלות האלה כבר עלו.

<היו"ר משה גפני:>
כל השאלות הללו עלו. 

<סתיו שפיר (המחנה הציוני):>
אדוני, אבל על פי חוק יסודות התקציב,  ברגע שהגדרת מראש שהתקציב הולך להשתנות, אתם לא יכולים להעביר את זה בהעברה תקציבית.

<היו"ר משה גפני:>
אני רוצה להגיד לחברי הוועדה שמבחינתי תקציב הביטחון איננו מונע את ההתקדמות בתקציב הכללי. איננו מונע מכיוון אנחנו יודעים - - -

<אראל מרגלית (המחנה הציוני):>
אז מה  כרגע מונע?

<היו"ר משה גפני:>
כרגע יש חילוקי דעות בתוך הקואליציה. אני לא עומד על טיבן. זאת אומרת, אני לא מעורב בהן ואני לא יודע בדיוק.

<אחמד טיבי (הרשימה המשותפת):>
האם מדובר בעניין של פירות וירקות?

<היו"ר משה גפני:>
לא פירות ולא ירקות. אחמד טיבי, מדובר על דברים עקרוניים.

<אראל מרגלית (המחנה הציוני):>
האם מדובר על לימודים? האם מדובר על דברים שברוח? דברים שבחומר?

<היו"ר משה גפני:>
אם זה הולך לדברים חיוביים, זה דבר טוב. על כל פנים, יש ויכוח לגבי הסכמים שנחתמו בין שתי מפלגות.

<עיסאווי פריג' (מרצ):>
תפרט.

<היו"ר משה גפני:>
לא. אני לא יכול לפרט. אף אחד לא מסר לי הודעה רשמית על העניין הזה. ביקשו ממני להמתין עם הישיבה ולחכות ל-7:00 או ל-8:00. אני החלטתי שאי אפשר יותר לחכות. אנחנו באמת סחבנו גם בחוק ההסדרים ולא היה דבר כזה בעבר לסחוב כל כך הרבה זמן. הגענו לתוצאה טובה, לטעמי הגענו לתוצאה טובה.

<אראל מרגלית (המחנה הציוני):>
יותר טובה מכפי שהתחלנו.

<היו"ר משה גפני:>
כן. אפילו יותר טובה ממה שתכננתי אבל יש כאן חלקים שהם חלקים מיותרים לגמרי. הזמן שישבו כאן גם העובדים וגם העוזרים וגם חברי  הכנסת וגם האורחים, זה  החלק הלא טוב שהיה בחוק ההסדרים ואני לא רוצה לחזור על זה עכשיו.

<עיסאווי פריג' (מרצ):>
איזה בשורה יש לך לחברה הערבית?

<אראל מרגלית (המחנה הציוני):>
רק רגע.

<עיסאווי פריג' (מרצ):>
אני מבקש לדעת.

<אחמד טיבי (הרשימה המשותפת):>
רק הוא אומר בשורה על החברה הערבית ושלושה אנשים קופצים עליו ואומרים לו רק רגע. מה רק רגע? אתם רק רגע. יאללה, תענה. 

<היו"ר משה גפני:>
החברה הערבית העבירה בחוק ההסדרים הזה את ההסתייגות הכי גדולה שהייתה.
<אחמד טיבי (הרשימה המשותפת):>
נא לפרט.

<היו"ר משה גפני:>
ההסתייגות הכי גדולה שעברה בחוק ההסדרים הנוכחי  שייכת לחברה הערבית.

<אחמד טיבי (הרשימה המשותפת):>
הכי מהירה. לא הכי גדולה.

<אראל מרגלית (המחנה הציוני):>
האם אחמד טיבי עכשיו דורש כספים קואליציוניים ועל זה זה תקוע?

<אחמד טיבי (הרשימה המשותפת):>
אגב, לא אני, לא עיסאווי ולא באסל לא היינו בקואליציה אף פעם ואנחנו לא מבינים איך זה. איך פירות וירקות גורמים למשבר הזה הנוכחי. למה בגלל פירות וירקות זה קורה.

<היו"ר משה גפני:>
אני חייב לומר לך שאתם באמת אף פעם לא הייתם בקואליציה.

<אחמד טיבי (הרשימה המשותפת):>
אנחנו לא מבינים בזה.

<היו"ר משה גפני:>
אבל בפירות וירקות אתם מבינים לטעמי.

<אחמד טיבי (הרשימה המשותפת):>
אנחנו זורעים את הפירות והירקות.

<אראל מרגלית (המחנה הציוני):>
ואנחנו אוכלים אותם. 

<אחמד טיבי (הרשימה המשותפת):>
ואנחנו לא אוכלים אותם. בסוף אנחנו אוכלים דברים אחרים.

<עפר שלח (יש עתיד):>
וגפני לוקח  את התיווך.

<היו"ר משה גפני:>
כל הזמן.

אני מבקש לדחות את הישיבה לא להיום.  יכול להיות שנצטרך לחכות לראש הממשלה.

<אחמד טיבי (הרשימה המשותפת):>
למה לא ללכת לבחירות יושב ראש הוועדה?

<היו"ר משה גפני:>
למה לא ללכת לבחירות. אני רוצה להגיד לך שמדינת ישראל נמצאת כבר זמן ארוך מאוד בלי תקציב. המשמעות של העניין היא נסיגה בצמיחה, נסיגה בהרבה מאוד דברים, אין חוזים, אין דברים שצריך לעשות במדינה מתוקנת. היא לא יכולה ללכת לבחירות בפרק זמן כזה קצר. שנית, אין לכם גם כסף ללכת לבחירות כי אתם חייבים  חובות כספיים.

<דוד ביטן (הליכוד):>
לא צריך בחירות. נלך למועצת גדולי התורה.

<היו"ר משה גפני:>
אם אתה מסכים לזה,  זה טוב.

<אחמד טיבי (הרשימה המשותפת):>
שאלה. חשנו כאן עת ישבנו בחדר שחבר הכנסת מיקי  מכלוף זוהר או זוהר מכלוף נכנס בהילוך גבוה. המעורבות שלו הייתה חזקה. איך זה לא הצליח למרות המעורבות שלך?

<מכלוף מיקי זוהר (הליכוד):>
מאיזו בחינה?

<אחמד טיבי (הרשימה המשותפת):>
להציל את המצב. 

<מכלוף מיקי זוהר (הליכוד):>
אני יכול להודות שהתקשרתי אליך אבל לא ענית. התקשרתי לעיסאווי וסגרתי אתו עסקה. הכול היה סגור הרמטי  ואז יצחק וקנין בא ואז הכול נסוג והכול נגמר.

<קריאה:>
למה אתה מאשים את וקנין?

<מכלוף מיקי זוהר (הליכוד):>
אנחנו הולכים עם יצחק. מה שיצחק אומר, זה כך.

<היו"ר משה גפני:>
זה טוב בשביל ההומור.

<סתיו שפיר (המחנה הציוני):>
כבוד היושב ראש, אתה יכול לשתף אתנו מי ביקש מה ומה הפרטים שנסגרו?

<היו"ר משה גפני:>
אחמד, אפשר לבקש מחבר אופוזיציה, אתה מכיר את זה, שבנושא מסוים הוא יהיה בקואליציה והוא ייעדר. יש צרכים של מה שהוא  מייצג וזה בסדר. אלה דברים שקורים פעמים רבות. במקרה הזה, זה לא יכול  להיות. אם הקואליציה לא מצליחה להעביר בקולותיה היא את התקציב הראשון שלה שהוא תקציב שלא היה כבר הרבה זמן, אז באמת צריך ללכת לבחירות.

<אחמד טיבי (הרשימה המשותפת):>
מה העמדה של אורן חזן?

<היו"ר משה גפני:>
אורן חזן לא היה כאן.

<סתיו שפיר (המחנה הציוני):>
אנחנו כבר רואים שהקואליציה לא מצליחה. אם הקואליציה לא מצליחה להסכים על תקציב הביטחון - - -

<היו"ר משה גפני:>
לא, לא, לא. 

<אחמד טיבי (הרשימה המשותפת):>
מה ההערכה שלך, אדוני?

<היו"ר משה גפני:>
רגע, אני אשיב לה. אני לא יכול א להשיב לסתיו שפיר. הקואליציה העבירה את חוק ההסדרים. העבירה. 

<סתיו שפיר (המחנה הציוני):>
בקושי.

<היו"ר משה גפני:>
בקושי, לא בקושי, היא העבירה. הקואליציה לא העבירה עדיין את התקציב. היו בעיות גם עם תקציב הביטחון. הערכה שלי, אחמד שאל אותי מה ההערכה שלי, היא שחברי הסיעות בקואליציה בסופו של דבר יצביעו גם בעד התקציב ויקבלו את ההסדר לגבי תקציב הביטחון.

<סתיו שפיר (המחנה הציוני):>
אבל מה הם יקבלו בתמורה?

<היו"ר משה גפני:>
השאלה אם אנחנו מחכים שראש הממשלה יחזור או שעושים את זה קודם.

<סתיו שפיר (המחנה הציוני):>
מה הם יקבלו בתמורה?

<היו"ר משה גפני:>
יקבלו.

<סתיו שפיר (המחנה הציוני):>
פרט בבקשה. מה הם יקבלו?

<היו"ר משה גפני:>
זה יבוא לוועדה.

<סתיו שפיר (המחנה הציוני):>
כמה זה עולה?

<היו"ר משה גפני:>
בעקבות הדרישה לשקיפות, יבוא לכאן משרד האוצר ויציג בדיוק.

<באסל גטאס (הרשימה המשותפת):>
מתי?

<היו"ר משה גפני:>
לפני ההצבעה על התקציב.

<באסל גטאס (הרשימה המשותפת):>
מתי?

<היו"ר משה גפני:>
אם ההצבעה על התקציב תהיה מחר, אז מחר. אם  ההצבעה תהיה ביום ראשון, אז ביום ראשון.

<באסל גטאס (הרשימה המשותפת):>
לא. מתי ועדת הכספים מתכנסת?

<היו"ר משה גפני:>
הלוואי ואני הייתי יודע.

<באסל גטאס (הרשימה המשותפת):>
אבל זה לא יכול להיות. אין לנו הליקופטר לכל אחד.

<היו"ר משה גפני:>
הלוואי והייתי יודע. 

<באסל גטאס (הרשימה המשותפת):>
אדוני היושב ראש, אין לנו הליקופטר.

<היו"ר משה גפני:>
אף אחד לא יזמין אתכם לישיבה שלא תספיק להגיע מהצפון.

<אראל מרגלית (המחנה הציוני):>
האופוזיציה, דיברנו על כך שהיו כאן דיונים רציניים בחוק ההסדרים ואנחנו מאוד מעריכים חלק מהדיונים למרות שיש לנו עדיין ביקורת. אני רוצה להגיד משהו מנקודת המבט של האופוזיציה. תראו,  הבוקר נדרשנו לסוגיה מאוד מאוד קשה שבעצם אנחנו מתבקשים להצביע על תקציב שהחלק של הביטחון בו, יש בו מנעד של שבעה מיליארד שקלים.

<היו"ר משה גפני:>
לא, אני לא יודע אם שבעה מיליארד.

<אראל מרגלית (המחנה הציוני):>
עד שבעה מיליארד שקלים שאנחנו יודעים שזה דרמטי. עכשיו אנחנו ערב אישור התקציב. בואו נגיד שאת הדבר הזה אנחנו מתדיינים כל היום, חבר הכנסת עפר שלח ואנכי בשם חברי הוועדה המשותפת ביקשנו מצחי הנגבי לקיים ישיבה ונניח שהיא תתקיים, ראש הממשלה יחזור ונניח שנמצא את הזמן כדי לדון בגודל תקציב הביטחון ולראות אם יש הסכם או אין הסכם. אנחנו מעריכים את העובדה שאתם אמרתם עד כמה נראית לכאורה חמורה אותה הסתייגות שבעצם מגדילה  במיליארדי שקלים ואתם מורידים את זה.

<היו"ר משה גפני:>
היא כנראה לא תהיה.

<אראל מרגלית (המחנה הציוני):>
עכשיו ערב אישור התקציב בוועדת הכספים הממשלה נדמה, כך נדמה, יכול להיות שלא, אבל נדמה שהיא מביאה כספים קואליציוניים לנושאים קואליציוניים כאשר עסקים קטנים נסגרים. אנחנו נמצאים כאן בירושלים והם זעקו את הזעקה שלהם, הראיתי לך את זה, כאשר הפריפריה לא מקבלת את הכספים שלה ותראו מה בג"ץ מאיים עלינו לעשות כאשר אנחנו לא מגיעים להסדר. צעירים נשארים ללא עבודה איכותית בכל מקום בארץ היום, כאשר המשק נמצא בהאטה ובעצם הממשלה הזאת – אני כמעט אומר הממשלה האטומה הזאת – רוצה להעביר עוד כספים קואליציוניים כשיש אפס צמיחה.

<היו"ר משה גפני:>
אראל, יש בכספים האלה גם כספים שאתם ביקשתם אבל נניח רגע לעניין הזה. אני לא נכנס לזה.

<אראל מרגלית (המחנה הציוני):>
זה הרי נגמר.

<היו"ר משה גפני:>
זה לא נגמר. אני לא יודע מה יהיה בסוף. אני רק אומר לכם דבר אחד.

<קארין אלהרר (יש עתיד):>
אדוני היושב ראש, מי ביקש מה? לא מגיע לנו לדעת?

<היו"ר משה גפני:>
בוודאי שמגיע. אתם תדעו. אבל אני לא משרד האוצר. משרד האוצר יבוא לכאן ויגיד.

<קארין אלהרר (יש עתיד):>
משרד האוצר כאן.

<סתיו שפיר (המחנה הציוני):>
נציגי משרד האוצר כאן, למה לא נשמע אותם עכשיו?

<היו"ר משה גפני:>
כי עדיין לא דנים על התקציב. אנחנו עוד לא יודעים מה הולך להיות. או עוד או פחות. אני לא יודע. אני לא מסכים שאנשים ישבו כאן ויחכו עד שיתקיימו דיונים ומשאים ומתנים. לא מסכים לעניין הזה ועל כן אני מתנצל אבל אני נועל את הישיבה ואני אודיע בזמן סביר כדי שתוכלו להגיע לכאן.

תודה רבה וערב טוב.

<הישיבה ננעלה בשעה 17:45.>

